สโมสรฟุตบอลนิวคาสเซิลยูไนเต็ดในฤดูกาล 2024–25

ฤดูกาล 2024–25 เป็นฤดูกาลที่ 132 ในประวัติศาสตร์ของสโมสรฟุตบอลนิวคาสเซิลยูไนเต็ดและฤดูกาลที่ 8 ติดต่อกันของพวกเขาในพรีเมียร์ลีก นอกจากการแข่งขันฟุตบอลลีกแล้ว สโมสรยังมีโอกาสเข้าแข่งขันฟุตบอลถ้วยอีก 2 รายการคือเอฟเอคัพและอีเอฟแอลคัพ
เมื่อวันที่ 16 มีนาคม ค.ศ. 2025 นิวคาสเซิลเอาชนะลิเวอร์พูลในรอบชิงชนะเลิศของอีเอฟแอลคัพ โดยคว้าแชมป์รายการใหญ่ครั้งแรกนับตั้งแต่ปี ค.ศ. 1969 และเป็นแชมป์ในประเทศครั้งแรกในรอบ 70 ปีนับตั้งแต่เอฟเอคัพเมื่อปี ค.ศ. 1955 ซึ่งหมายความว่านิวคาสเซิลได้รับการรับรองว่าจะได้เล่นฟุตบอลยุโรปในฤดูกาลหน้า อย่างน้อยในยูฟ่าคอนเฟอเรนซ์ลีก 2025–26 แต่ก็อาจผ่านเข้าไปเล่นแชมเปียนส์ลีกหรือยูโรปาลีกได้ผ่านตำแหน่งในพรีเมียร์ลีก
พรีซีซันและกระชับมิตร.
วันที่ 14 พฤษภาคม 2024 สโมสรนิวคาสเซิล ยูไนเต็ด ประกาศแผนการเดินทางไปประเทศญี่ปุ่นสำหรับการเก็บตัวช่วงพรีซีซัน โดยทีมจะลงเตะเกมกระชับมิตรกับทีมอูราวะ เรดไดมอนส์ และโยโกฮามะ เอ็ฟ มารินอส ในฐานะส่วนหนึ่งของเจลีก อินเตอร์เนชั่นแนล ซีรีส์ ในเดือนมิถุนายน นัดกระชับมิตรนัดที่ 3 ได้รับการยืนยันโดยพวกเขาจะพบกับฮัลล์ซิตี ในวันที่ 2 กรกฎาคม ค.ศ. 2024 นิวคาสเซิล ยูไนเต็ด ประกาศว่า เซลา คัพ 2024 จะจัดการแข่งขันที่ เซนต์เจมส์พาร์ก ในช่วงสุดสัปดาห์ที่สองของเดือนสิงหาคม โดยทีมสาลิกาดงจะพบกับฌิโรนา และเบรสต์ ในวันที่ 9 และ 10 สิงหาคม ตามลำดับ
      ชนะ
      เสมอ
      แพ้
      การแข่งขัน
การแข่งขัน.
พรีเมียร์ลีก.
แมตช์.
นิวคาสเซิลออกสตาร์ทฤดูกาลด้วยการเก็บชัยชนะ 3 จาก 4 นัดแรกของฤดูกาล ก่อนจะมาสะดุดเก็บได้เพียง 2 แต้มจากการเสมอ 2 นัดและแพ้ไปถึง 3 นัด จากนั้นเปิดบ้านพบกับอาร์เซนอลที่ฟอร์มแย่ไม่ชนะใครมา 2 นัดติดต่อกัน อาเล็กซันเดอร์ อีซักโหม่งทำประตูชัยในนาทีที่ 12 จากลูกครอสของแอนโทนี กอร์ดอน ทำให้อาร์เซนอลไม่ชนะใครในลีก 3 นัดติดต่อกันและแพ้ในลีกเป็นนัดที่ 2 ติดต่อกัน ตามมาด้วยบุกไปชนะนอตทิงแฮมฟอเรสต์ถึงซิตีกราวด์ 3–1 ในสัปดาห์ถัดมาทำให้นิวคาสเซิลเก็บชัยชนะในลีก 2 นัดติดต่อกันขยับขึ้นมาอยู่อันดับที่ 8 ของตาราง
จากนั้นพวกเขาสะดุดเก็บได้เพียง 2 แต้มจากการลงสนาม 4 นัด ก่อนจะเปิดบ้านถล่มเลสเตอร์ซิตีในยุคของรืด ฟัน นิสเติลโรย 4–0 เมื่อวันที่ 14 ธันวาคม จากนั้นเก็บชัยชนะอีก 6 นัดรวดในช่วงวันที่ 14 ธันวาคม ค.ศ. 2024 ถึง 15 มกราคม ค.ศ. 2025 ก่อนจะสะดุดเมื่อเปิดบ้านแพ้บอร์นมัท 1–4 เมื่อวันที่ 18 มกราคม ค.ศ. 2025 หลังจากนั้นพวกเขาเก็บชัยชนะได้เพียง 2 นัดจากการลงสนาม 5 นัด ก่อนจะกลับมาเก็บชัยชนะได้ 5 นัดรวดระหว่างวันที่ 10 มีนาคม ถึง 16 เมษายน ค.ศ. 2025
เอฟเอคัพ.
นิวคาสเซิลลงเล่นในเอฟเอคัพ รอบสาม และถูกจับสลากเล่นในบ้านพบกับบรอมลีย์จากลีกทูในวันที่ 12 มกราคม ค.ศ. 2025 ซึ่งพวกเขาเอาชนะไปได้ 2–1 ในรอบที่สี่ พวกเขาถูกจับสลากไปเยือนเบอร์มิงแฮมซิตีจากลีกวันพวกเขาบุกชนะแบบหืดจับ 3–2 ในรอบที่ 5 พวกเขาถูกจับสลากเล่นในบ้านพบกับทีมร่วมพรีเมียร์ลีกอย่างไบรตันแอนด์โฮฟอัลเบียน ก่อนจะแพ้ 1–2 หลังต่อเวลาพิเศษ
อีเอฟแอลคัพ.
ในฐานะสโมสรในพรีเมียร์ลีกที่ไม่ได้เข้าร่วมการแข่งขันฟุตบอลสโมสรยุโรป นิวคาสเซิลได้เข้าร่วมอีเอฟแอลคัพในรอบที่สอง และถูกจับสลากไปเยือนนอตทิงแฮมฟอเรสต์เมื่อวันที่ 28 สิงหาคม เป็นนิวคาสเซิลที่เอาชนะไปได้ 4–3 จากการดวลจุดโทษหลังจากเสมอกันใน 90 นาที 1–1 ในรอบที่สามพวกเขาถูกจับสลากไปเยือนเอเอฟซี วิมเบิลดันในวันที่ 23 กันยายน แต่เนื่องจากสนามพลัฟเลนรังเหย้าของเอเอฟซี วิมเบิลดันโดนน้ำท่วมทำให้ไม่สามารถทำการแข่งขันได้จึงต้องเลื่อนการแข่งขันออกไป โดยได้กลับมาแข่งขันนัดตกค้างในวันที่ 1 ตุลาคม และย้ายมาทำการแข่งขันที่เซนต์เจมส์พาร์ก เป็นฟาบีอาน แชร์ซึ่งสวมปลอกแขนกัปตันทีมในเกมนัดนี้ยิงประตูชัยจากจุดโทษในช่วงทดเวลาบาดเจ็บครึ่งแรกทำให้เอาชนะไปได้ 1–0 ในรอบที่สี่และรอบก่อนรองชนะเลิศ พวกเขาถูกจับสลากให้พบกับเชลซีในวันที่ 30 ตุลาคมและเบรนต์ฟอร์ด ในวันที่ 18 ธันวาคมตามลำดับ 
สำหรับการแข่งขันรอบที่ 4 นิวคาสเซิลเปิดเซนต์เจมส์พาร์เอาชนะไปได้ 2–0 เป็นการล้างตาจากเกมลีกเมื่อ 3 วันก่อนคือในวันที่ 27 ตุลาคม ซึ่งเชลซีเปิดสแตมฟอร์ดบริดจ์เอาชนะไปได้ 2–1 ขณะที่การแข่งขันในรอบก่อนรองชนะเลิศพวกเขาเปิดบ้านเอาชนะเบรนต์ฟอร์ดไปได้ 3–1 ผ่านเข้ารอบรองชนะเลิศไปพบกับอาร์เซนอล ซึ่งนิวคาสเซิลเข้ารอบชิงชนะเลิศหลังจากชนะอาร์เซนอล 2–0 ทั้ง 2 นัด นิวคาสเซิลพบกับลิเวอร์พูลในรอบชิงชนะเลิศที่สนามเวมบลีย์ โดยชนะไปด้วยสกอร์ 2–1 คว้าแชมป์รายการใหญ่ครั้งแรกนับตั้งแต่ปี ค.ศ. 1969